મૂર્તિપ્રતિષ્ઠા બાદ પણ મંદિરનું કામ વર્ષો સુધી ચાલતું રહ્યું. એ દરમ્યાન ગુરુહરિ સ્વામીશ્રીએ યોગીજીમહારાજનું સૂત્ર ‘યુવકો મારું હૃદય છે.’ એ સૂત્રને અનુરૂપ ‘યુવકો મારું સર્વસ્વ છે’ એ સૂત્ર અપનાવ્યું અને યુવાસમાજના સર્વાંગી ઉત્થાન માટે તથા એકાંતિક ભક્તોના સમાજના સર્જન માટે દેહ તરફ જોયા વિના તેઓશ્રી દિનરાત સતત વિચરણ કરતા રહ્યા. યોગીબાપાના ‘સંપ, સુહૃદભાવ ને એકતા’ના જીવનમંત્રને હરિધામપરિવારમાં તેમજ દેશ-વિદેશના બહુજનસમાજમાં દૃઢ કરાવવા માટે તેઓશ્રીએ અસીમ સાધુતા, અસ્ખલિત સરળતા, વિનમ્રતા, આત્મીયતા ને સર્વદેશીયતાને મૂર્તિમંતરૂપે સાકાર કરી, એક નૂતન આત્મીયસમાજના સર્જનકાજે અપૂર્વ જહેમત ઉઠાવી છે; સ્વામીશ્રીના આવા અપ્રતીમ દાખડાના ફળસ્વરૂપે હજારોની સંખ્યામાં નિર્વ્યસની, ધાર્મિક અને પવિત્ર જીવન જીવતા ચૈતન્યમંદિરસમ યુવાનો તૈયાર થયા છે અને સંસારમાં રહેવા છતાં પ્રભુમય જીવન જીવતા મંદિરસમ હજારો પરિવારોનું સર્જન થયું છે, આ પણ સ્વામીશ્રીનું એક આગવું યુગકાર્ય ને અનોખું પ્રદાન છે, જેને નિહાળીને માત્ર સ્વામિનારાયણ સંપ્રદાયના જ નહિ પરંતુ સમગ્ર ભારતવર્ષના તમામ મૂર્ધન્ય સંતો-મહંતો, પ.પૂ. સ્વામીશ્રીને; ભારતીય સંસ્કૃતિની અમૂલ્ય ધરોહરસમા સંતવર્યરૂપે તથા આત્મીયતા ને સુહૃદભાવના મૂર્તિમાન પ્રતીકસ્વરૂપે બિરદાવે છે.